Bár Orbán Viktor csak május 6-án kezdte el kóstolgatni Manfred Webert, a Habony Árpád-féle hírügynökség a jelek szerint már április végén paparazzófotót készített a néppárti politikus németországi házánál.

Habony Árpád Londonban bejegyzett hírügynökségére, a V4NA-ra hivatkozva közöl Manfred Webert támadó anyagot az Origo.hu.

A cikkben olyan V4NA-forrású paparazzófotót is közölnek, amely a felirat szerint az Európai Néppárt frakcióvezetőjének németországi, wildenbergi családi házánál készült, a cikk szerint április 30-án éjjel 22:30-kor, amikor a politikus éppen hazatér. A fotó egyébként annyira szemcsés, hogy nem lehet meggyőződni róla, ki szerepel a képen.

Ha azonban a fotók valódiak, az azt jelenti, hogy a fotók hat nappal azelőtt készültek, hogy Orbán Viktor látványosan nekitámadt Manfred Webernek, alkalmatlannak nevezve őt arra, hogy az Európai Bizottság leendő vezetője legyen.

Manfred Weber ezt megelőzően a Néppárt frakcióvezetőjeként megszavazta azt a Fidesz néppárti tagságának felfüggesztését.

Az Origo cikke azt állítja, hogy Weber az EP-képviselői költségtérítésén a saját családi háza irodának kijelölt részét bérli, miközben ki sincs írva, hogy ez a képviselői irodája lenne, és Wildenberg falucska egyébként is messze van ahhoz, hogy csak úgy felkeressék Webert a szavazói.

Arról éppen egy napja írtunk, hogy mibe kerül a Habony-féle hírügynökségnél egy előfizetés. Az alapcsomag 450 euró/hó, ám az ilyen, exkluzív hírekért, valamint a fotókért további több száz eurót kell fizetni. Egy teljes körű előfizetés havi 600 ezer forintba is kerülhet, és a fentiekből látszik, milyen típusú híranyagokra számíthat az, aki előfizet.